|  |  |  |  |  |
| --- | --- | --- | --- | --- |
| ПРЕДМЕТ: **ГЕОГРАФИЈА** | | | | |
| УЏБЕНИК: **Географија за 6. разред ОШ** | | | ИЗДАВАЧ: **Дата Статус** | |
| НАСТАВНИК**:** | | | | |
| ЧАС БРОЈ**: 66** | | ОДЕЉЕЊЕ**:** | | ДАТУМ**:** |
| Наставна тема: | Географија Европе | | | |
| Наставна јединица: | Природне карактеристике Европе | | | |
| Тип часа: | Утврђивање | | | |
| Циљ часа: | * Утврђивање стечених знања о природним карактеристикама Европе | | | |
| Очекивани исходи: | Ученици ће бити у стању да:   * Утврде своје знање о природним карактеристикама Европе | | | |
| Облик рада: | Фронтални, групни | | | |
| Наставне методе: | Монолошка, дијалошка , демонстративна | | | |
| Наставна средства: | Текстуални материјал, карта Европе , компјутер, пројектор | | | |
| Међупредметне компетенције | Компетенција за учење, комуникација, компетенција за решавање проблема, рад са подацима и информацијама | | | |
| **ВРЕМЕНСКА СТРУКТУРА ЧАСА (ТОК ЧАСА)** | | | | |
| **Уводни део (10 минута):**   * Наставник прегледа домаћи задатак и исписује назив наставне јединице на табли - Природне карактеристике Европе – УТВРЂИВАЊЕ   **Главни део (30 минута):**   * Пре почетка часа на разним местима зидова учионице наставник причврсти два примерка (да избегне гужву око текстова) исечених на делове текстуалних материјала (**прилог 1)** у којима ученици треба да пронађу одговоре на питања које им је наставник поделио. * Наставник дели ученике у групе (по 5-6 ученика у свакој). Свака група добија комплет од 12 питања (**прилог 2**) која су нумерисана и са простором за уписивање одговора. Договоре се ко ће да одговори на која питања (могу и да их извлаче), а пожељно је да свако од њих одговори на по три. Наставник ограничава време за које ученици морају да заврше задатак. На знак „крени“, ученици устају, шетају од једног текста до другог, проналазе одговоре на своја питања и записују их на цедуље. Кључни појмови у текстуалном материјалу су болдирани да би ученици лакше пронашли одговоре. На знак „стоп“ (пошто време истекне), ученици се враћају у своје групе и ређају папире један испод другог, редом. Након тога следи квиз. * Пожељно је да се за квиз припреми Power point презентација - за свако питање и одговор по један слајд. Наставник покаже и прочита питање наглас, а тачан одговор тек пошто свака група каже свој одговор. * Алтернатива: Наставник може и да чита питања и одговоре. Ученицима је забрањено да коментаришу одговоре других група уколико су нетачни. Наставник не говори да ли је нечији одговор тачан или не пре него што га покаже на слајду или прочита.   **Завршни део (5 минута):**   * Наставник бележи у педагошку документацију оцене и мишљења о ученицима у вези са знањем које су показали о природногеографским одликама Европе.   \*Ученици који слабије напредују: Ученици имају задатак да у записују одговоре које проналазе други ученици . | | | | |
| **ЗАПАЖАЊА О ЧАСУ И САМОЕВАЛУАЦИЈА** | | | | |
| Проблеми који су настали и како су решени: | | | | |
| Следећи пут ћу променити/другачије урадити: | | | | |
| Општа запажања: | | | | |

**Прилог 1**

|  |
| --- |
| 1. **Шта је разуђеност обале?** |
| 1. **Која мора и заливи окружују Европу?** |
| 1. **Који мореузи се налазе у Европи?** |
| 1. **Која су највећа острва и полуострва у Европи?** |
| 1. **Шта су плоче или платформе ?** |
| 1. **Која плоча је најстарија у Европи и од којих врста стена је изграђена?** |
| 1. **Које су најзначајније веначне планине у Европи?** |
| 1. **Које су најзначајније громадне планине у Европи?** |
| 1. **Које низије су најзначајније у Европи?** |
| 1. **Који су најпознатији европски вулкани?** |
| 1. **Који су типови климе заступљени у Европи?** |
| 1. **Које су биљне зоне заступљене у Европи?** |
| 1. **Којим сливовима припадају реке Европе?** |
| 1. **Која река је најдужа у Европи и ком сливу припада?** |
| 1. **Која врста језера је најбројнија у Европи?** |
| 1. **На којој реци је изграђено највише вештачких језера?** |
| 1. **Која река тече кроз десет европских држава?** |
| 1. **Који типови земљишта су заступљени у Европи?** |

**Прилог 2**

|  |
| --- |
| Европа је континент који има најразуђенију обалу, јер острва и полуострва чине скоро трећину њене укупне површине. **Разуђеност обале** је одступање обале од праве линије. Европа је окружена је бројним уским заливима и бројним морима. |
| Обале Европе запљускују воде Северног леденог и Атлантског океана, као и њихових **мора.** На северу су то Баренцово, Печорско и Бело море. Делови Атлантског океана су Норвешко и Северно море, а Балтичко, које је такође спојено са тим океаном, дубоко се увлачи у копно. На југу се пружа велико Средоземно море, са којим су спојена Тиренско, Јадранско, Егејско, а преко мореуза и Мраморно, Црно и Азовско море.  Највећи европски **заливи** су Ботнички и Фински на северу, Бискајски, који је део Атлантског океана на западу, а у Средоземном мору се налазе мањи заливи: Лионски, Ђеновски и Солунски. |
| Мраморно и Црно море са Средоземним морем повезују **мореузи** Дарданели и Босфор. Јадранско море је са Средоземним морем спојено мореузом Отрантска врата. Само Средоземно море је Гибралтарским мореузом спојено Атлантским океаном. Мореузи Скагерак и Категат на северу Европе повезују Северно и Балтичко море. Канал Ла Манш и његов најужи део Доверски мореуз раздвајају Европу од острва Велика Британија. Керчки мореуз повезује Азовско са Црним морем. |
| Највеће европско **полуострво** је Скандинавско полуострво, које је мореузима одвојено од полуострва Јиланд. Највећа полуострва Јужне Европе су Пиринејско, Апенинско и Балканско. На западу Европе налази се полуострво Бретања, у Црном мору полуострво Крим, а на севару Европе полуострво Кола. У Атлантском океану, осим Велике Британије, налазе се већа **острва** Ирска и Исланд, а у Средоземном мору Сицилија, Сардинија, Корзика и Крит. Највећи архипелази су Егејска, Балеарска, Шетландска, Оркнијска и Фарска острва. |
| Најстарији делови континента зову се **плоче** или **платформе**. Источноевропска или Руска плоча је је најстарији део Европе. Она је изграђена од старих метаморфних и магматских стена, преко којих су наталожени млађи слојеви седиментих стена. То је простор данашње Источноевропске низије. Делови плоча на којима старе стене избијају на површину зову се штитови. На Руској плочи налази се Балтички штит. |
| Сударањем афричке и евроазијске литосферне плоче настале су млађе и високе набране (**веначне**) планине, које се највећим делом простиру у јужном делу Европе, а делом и у средњој Европи. Набране планине Европе су: Пиринеји, Алпи, Карпати, Балкан, Кавказ, Апенини, Динариди и Шарско-пиндске планине. |
| **Раседне** планине у Европи су: Скандинавске планине, Шварцвалд, Ардени, Вогези, Централни масив, као и све планине у Великој Британији и Ирској. Раседна је и планина Урал, која је граница Европе и Азије. На Балканском полуострву такве су Родопске планине и Олимп. |
| Највећи део Европе заузимају **низије**. Највеће низије су Источноевропска која се наставља на Прибалтичку (Немачко – пољску) и Западноевропску низију. Панонска и Влашка низија настале су на местима некадашњих мора, док је Падска низија настала таложењем наноса реке По. Низија Тесалија се простире на истоку Грчке, поред Егејског мора, а Тракијска низија на југоистоку Балканског полуострва. |
| У области сударања и раздвајања литосферних плоча, честе су појаве земљотреса и **вулкана**. Најпознатији европски вулкани су у Италији: Везув (код Напуља), Етна (на Сицилији), Стромболи и Вулкано (на Липарским острвима). У Исланду се налази познати вулкан Хекла. |
| На подручју Европе смењују се различити типови **климе**. Јужна Европа је најтоплија, јер је најближа тропском појасу. У њој је заступљена средоземна клима коју одликују топла, дуга и сува лета и благе и кишовите зиме. У западној Европи заступљена је атлантска клима са свежим летима и благим зимама. У средишњем делу Европе заступљена је умереноконтинентална клима, која има изражена сва четири годишња доба. Према истоку клима је континентална. Северни део Европе има оштроконтиненталну климу. Посебно оштра је субполарна клима која је заступњена северно од поларника. Даље према северу та клима прелази у поларну климу. |
| Различити типови климе и земљишта у Европи довели су до стварања разноврсног **биљног света**. Јужни део Европе одликује медитеранска (средоземна) шума са зимзеленим врстама дрвећа, макијом и миришљавим биљем, које прекрива кршевите и безводне просторе. У областима са океанском и умереноконтинентална климом, расту листопадне шуме. На већим надморским висинама листопадне шуме прелазе у мешовите шуме, а на још већим висинама у четинатске шуме. У пределима континенталне климе заступљене су степе. У северним пределима који имају одлике оштроконтиненталне климе заступљене су четинарске шуме тајге, а још северније тундре. Даље од тундри ка Северном полу почиње поларна пустиња. |
| **Воде** Европе представљају њено велико природно богатство. Северна Двина и Печора припадају сливу Северног леденог океана. Сливу Атлантског океана припадају реке које се директно у њега уливају: Сена, Лоара, Гарона, Дуро, Тежо, Гвадалкивир, али и оне које теку према Северном мору: Темза, Рајна, Лаба и Балтичком мору: Одра, Висла. Најважнија река слива Атлантског океана је Рајна. У Источној Европи реке су веома дуге, а сливу Црног мора припада и Дунав који тече кроз десет европских земаља. Волга, најдужа река Европе као и река Урал припадају сливу Каспијског језера. Реке које припадају сливу Средоземног мора имају кратак ток и велики пад. То су реке: Ебро, Рона, По, Тибар, Вардар и Марица. |
| Европа је богата **језерима**. Најбројнија су ледничка језера. Она су настала после отапања леда у удубљењима која су створили ледници у леденом добу. Највећа таква су Ладога, Оњега, Чудско, Венер, Ветер и др. На Алпима се налазе Женевско, Боденско, Гарда, Комо, Мађоре, Бледско језеро. Тектонска језера се налазе у удубљењима која су настала тектонским покретима. Таква су Балатон, Охридско језеро и Каспијско језеро.  На Волги су изграђена многобројна вештачка језера (Волга, Самара). Ових језера има и на другим рекама Европе (Ђердапско језеро на Дунаву). |
| Типови **земљишта** и њихова распрострањеност повезани су са климатским појасевима Европе. Подзоли се простиру од обала Атлантског океана, преко Прибалтичке низије до севера Русије у Европи. Јужније у Источноевропској и Панонској низији налази се најплодније земљиште – чернозем (црница). У јужној Европи је распрострањена црвеница. На планинама су заступљени различити типови планинског земљишта. |